અમદાવાદ શહેરમાં ઠંડીથી વાહનોની અવરજવરમાં અને બજારની ચહલપહલ પર ખાસ અસર જોવા મળે છે. રાતના દસ વાગતા જ રોડ પર વાહનોની સંખ્યા ઓછી થઈ જાય છે. તેમજ મોડી રાત સુધી ખુલ્લા રહેતા બજારો અને ખાણીપીણીના સ્ટોલ કે લારીઓ વહેલી બંધ થઈ જાય છે. આ ઉપરાંત રાતે ટહેલવા નીકળતા લોકોની સંખ્યામાં પણ ઘટાડો થઈ ગયો છે. રાત્રે કેટલાંક યુવાનો અને વડીલો સોસાયટી કે મહોલ્લા અને પોળના નાકે તાપણા કરીને બેઠેલા જોવા મળે છે. જ્યારે મોર્નિગવોક પર જનારા લોકોમાં ધીમેધીમે વધારો થઈ રહયો છે. ઠંડીના કારણે ચાની લારીઓ પર લોકોની ભીડ વધુ જોવા મળે છે. લોકોની દૈનિકચર્યામાં પણ ફેરફાર થઈ ગયો છે.